奉和御製中秋翫月歌
作者：寇準
朝代：宋

paragraphs: 戒井銅龍漏水平，玉輪初滿物華清。
光連南極星輝正，影泛中天帝宇明。
風來蘋末披輕霧，香濕蘭叢浥零露。
絳河橫度燦雲章，靈鵲羣飛遶宮樹。
法久照兮慶昌時，樂芳宴兮忘疲。
敷睿文兮玩澄景，當嚴更兮漸永。
九門秘邃敞堯宸，靄靄金波矚目頻。
進牘豈能抽鄙思，賡歌深媿預朝倫。